OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

U skladu s člankom 25.a stavkom 2. Zakonika o vizama Komisija bi trebala redovito ocjenjivati suradnju trećih zemalja u pogledu ponovnog prihvata i najmanje jednom godišnje izvješćivati Vijeće.

Na temelju prethodno navedene ocjene i uzimajući u obzir korake koje je Komisija poduzela kako bi poboljšala razinu suradnje dotične treće zemlje u području ponovnog prihvata i cjelokupne odnose Unije s dotičnom trećom zemljom, Komisija može zaključiti da dotična treća zemlja ne surađuje u dovoljnoj mjeri i da je stoga potrebno djelovanje. U tom slučaju Komisija u skladu s člankom 25.a stavkom 5. točkom (a) Zakonika o vizama podnosi prijedlog provedbene odluke Vijeća o suspenziji primjene određenih odredaba Zakonika o vizama u odnosu na državljane te treće zemlje. Komisija u svakom trenutku ustraje u nastojanjima da se suradnja s dotičnom trećom zemljom poboljša.

• Slučaj Senegala

Suradnja sa Senegalom u pogledu ponovnog prihvata njegovih državljana za koje je utvrđeno da nezakonito borave na području EU-a i dalje je nedostatna, što pokazuje jedna od najnižih stopa vraćanja (broj izvršenih odluka o vraćanju u usporedbi s brojem izdanih odluka o vraćanju) u svijetu, koja je 2020. pala na 3,2 % u odnosu na 7,3 % u 2019., pri čemu je broj osoba kojima je naloženo da napusti zemlju i dalje visok (8 485 osoba 2020.). Iako je stopa vraćanja 2021. iznosila 8 %, države članice izvijestile su Komisiju da se suradnja u pogledu identifikacije i izdavanja putnih isprava znatno pogoršala, uz stalno smanjenje stope izdavanja (broj putnih isprava koje su izdale treće zemlje u usporedbi s brojem zahtjeva za ponovni prihvat koje su podnijele države članice).

Suradnja između država članica i Senegala, ako postoji, nije ujednačena. Većina država članica suočava se s trajnim problemima u uspostavi smislenog dijaloga sa Senegalom o ponovnom prihvatu.

U okviru kontinuiranog ocjenjivanja koje provodi Komisija na temelju pouzdanih podataka koje su dostavile države članice, rasprava na sastancima relevantnih radnih skupina Vijeća i stručnih skupina te u okviru institucija, tijela, ureda i agencija Unije, države članice izvijestile su o nekoliko prepreka koje otežavaju svaki korak postupka ponovnog prihvata i vraćanja, od identifikacije senegalskih državljana do izdavanja putnih isprava i organizacije operacija vraćanja. Neodaziv ili vrlo spor odgovor senegalskih tijela na zahtjeve država članica za identifikaciju i dodatne ad hoc zahtjeve čini postupak identifikacije vrlo složenim i rijetko dovodi do izdavanja putnih isprava. Problematično je i izdavanje putnih isprava osobama čije je senegalsko državljanstvo potvrđeno. U 2022. nije bilo vraćanja čarter letom i, u usporedbi s ostalim trećim zemljama sa sličnim brojem predmeta, od siječnja do sredine rujna 2022. proveden je vrlo mali broj vraćanja.

Od 2015. pokušaji EU-a da formalizira suradnju na razini EU-a nisu bili uspješni unatoč nekoliko političkih i tehničkih kontakata na visokoj razini. EU je Senegalu na političkoj i tehničkoj razini, među ostalim tijekom zajedničke misije povjerenika u Senegalu pod vodstvom predsjednice Komisije u veljači 2022. i tehničke misije službi Komisije u lipnju 2022., jasno priopćio potrebu za poboljšanjem suradnje u ponovnom prihvatu vlastitih državljana koji nemaju pravo boravka u EU-u. Međutim, to dosad nije dovelo do očekivanog napretka.

Na temelju prethodno navedenoga, zbog nedostatka poboljšanja unatoč koracima koje je Komisija dosad poduzela na političkoj (misija zajedničkih povjerenika koju je predsjednica Komisije vodila u Senegalu u veljači 2022.) i na tehničkoj razini (tehnička misija službi Komisije u lipnju 2022.) za poboljšanje suradnje u području ponovnog prihvata te cjelokupnih odnosa EU-a sa Senegalom, smatra se da suradnja Senegala s EU-om u pitanjima ponovnog prihvata nije dostatna i da je potrebno djelovati.

• Cjelokupni odnosi Unije sa Senegalom

Senegal je ključni partner u zapadnoj Africi jer je stabilna demokracija u nestabilnoj regiji i ima ključnu ulogu u pogledu sigurnosti i migracija. Postoji otvorenost za razvoj suradnje uz potporu EU-a u borbi protiv krijumčarenja migranata i rješavanju znatnog broja odlazaka iz Senegala na Kanarske otoke (od rujna 2022. senegalski su državljani druga najveća skupina državljana koja nezakonito migrira na Kanarske otoke). Senegal trenutačno predsjeda Afričkom unijom.

Višegodišnji okvirni program za Senegal za razdoblje 2021. – 2023. iznosi 222 milijuna EUR.

Sporazum o partnerstvu u održivom ribarstvu s EU-om potpisan je 2019.

Kao član Gospodarske zajednice zapadnoafričkih država – ECOWAS, Senegal je stranka SGP-a (Sporazuma o gospodarskom partnerstvu) s EU-om. Stranka je Sporazuma iz Cotonoua, u kojem se, kao i u novom sporazumu o kojem je EU pregovarao sa zemljama iz Cotonoua i koji će ga uskoro zamijeniti, navodi obveza svake države da prihvati vraćanje i ponovni prihvat svih svojih državljana koji nemaju pravo boravka na državnom području države članice.